Við tryggum útisigri ímóti KÍ í Klaksvík, tryggjaði B36 sær framhaldandi pláss á ovastu rók Tað var fitt av vindi í Djúpumýri, tá KÍ og B36 fóru á vøllin, og í fyrra hálvleiki darvaði nógvi vindurin spælið rættiliga nógv. Heimaliðið royndi at gagnnýta hjálpina frá veðurgudunum, men ongantíð vóru royndirnar úti frá í námind av málinum hjá Meinhardt Joensen. Í hinum endanum var B36 munandi nærri, og Jákup á Borg misnýtti ein risamøguleika. Hetta hendi heilt tíðliga í dystinum, og lukkutíð megnaði Jákup at gera tað gott aftur seinni. Fyrri hálvleikur var rættiliga javnur, men tað tóktist millum B36-fjeppararnar á áskoðaraplássunum, sum um teir vóru rættiliga vissir í, at hetta nokk skuldi fara at ganga. Og seinni hálvleikur var illa nokk farin í gongd, so var 1-0 til okkara menn. Jákup á Borg-staddur á miðjari KÍ-hálvu-helt, at nú skuldi hann vísa klaksvíkingum, hvussu teir áttu at gjørt í fyrra hálvleiki. Hann smekkaði til, og bólturin fór í einum vøkrum boga í netið, uttan at KÍ-málverjin hevði nakran møguleika at bjarga. B36 tók yvir tamarhaldið á dystinum, og seinni hálvleikur vísti eitt B36-lið við spælihugi, bóltførleika og einari verju, sum bara slett ikki letur mótstøðuliðið sleppa í námind av málinum. KÍ hevði ikki ein málmøguleika, fyrr enn eftir, at Lukasz Cieslewicz hevði økt til 2-0 við enn einum langskoti, tá 72 minuttir vóru farnir. Venjararnir valdu tá at spara onkran leikara til dystin mikukvøldið ímóti B68, og KÍ fekk bóltin meira. Einar tvær ferðir vóru teir eisini nær við. Høgni bjargaði á strikuni og eina aðru ferð brast bólturin í stongina, men einki hjálpti, og B36 vann ein uppibornan sigur, og er framvegis einasta ósigraða liðið í Vodafonedeildini. Mikukvøldið stendur B68 á skránni á Svangaskarði, og nú er bara at halda fram og fast!